รัฐมนตรีประจำสำนักนายกรัฐมนตรี ยืนยันรัฐบาลเร่งแก้ไขปัญหาของกลุ่มพีมูฟ รวบรวมปัญหาส่งต่อหน่วยงานที่เกี่ยวข้อง
รัฐมนตรีประจำสำนักนายกรัฐมนตรี ยืนยันรัฐบาลเร่งแก้ไขปัญหาของกลุ่มพีมูฟ รวบรวมปัญหาส่งต่อหน่วยงานที่เกี่ยวข้อง พร้อมเข้มงวดมาตรการตรวจสอบคุณสมบัติผู้อุปสมบท ป้องกันผู้มีพฤติการณ์ไม่เหมาะสมนายสุวพันธุ์ ตันยุวรรธนะ รัฐมนตรีประจำสำนักนายกรัฐมนตรี กล่าวว่า ภายหลังกลุ่มขบวนการประชาชนเพื่อสังคมที่เป็นธรรม หรือกลุ่มพีมูฟ ยื่นข้อเสนอให้รัฐบาลแก้ไขปัญหาต่างๆ ก็ได้มีการประชุมเพื่อพิจารณาในหลายเรื่อง จนได้ข้อยุติ แต่ยอมรับว่ายังมีบางข้อที่ยังติดขัดในข้อกฎหมายและข้อเท็จจริง ซึ่งขณะนี้คณะกรรมการได้จัดทำเอกสารปัญหา ปัจจัยการเกิดปัญหาและแนวทางการแก้ไข เพื่อส่งต่อให้คณะรัฐมนตรีพิจารณาและมอบหมายให้หน่วยงานที่เกี่ยวข้องดูแลและขับเคลื่อนอย่างเร่งรัดต่อไป เพื่อให้เกิดการแก้ไขปัญหาอย่างต่อเนื่อง อย่างไรก็ตามปัญหาส่วนใหญ่เป็นลักษณะเชิงพื้นที่ ที่ประชาชนต้องการความคุ้มครองและปัญหาที่ดินที่ประชาชนอาจจะเข้าไปอยู่อาศัยอย่างผิดกฎหมาย ซึ่งรัฐบาลจะต้องดูแลและแก้ไขปัญหาเฉพาะหน้าเป็นเรื่องๆ ไป โดยเบื้องต้นกลุ่มประชาชนก็พึงพอใจในการแก้ไขปัญหาของรัฐบาลระดับหนึ่งส่วนปัญหาบุคคลที่มีความผิดแล้วหลบหนีมาอุปสมบทนั้น นายสุวพันธ์ กล่าวว่า จะมีมาตรการตรวจสอบคุณสมบัติที่เข้มงวดขึ้น ซึ่งทางคณะสงฆ์ได้มีหลักเกณฑ์ในการปฏิบัติหน้าที่ของพระอุปัชฌาย์ ที่จะต้องมีการกลั่นกรองตรวจสอบทั้งทางธรรมและทางโลก อีกทั้งจะต้องมีการประสานงานของฝ่ายปกครองและส่วนที่เกี่ยวข้องเพื่อตรวจสอบเอกสารและประวัติ จะได้เป็นหลักประกันไม่ให้คนที่มีพฤติการณ์ไม่สมควรเข้ามาอาศัยผ้าเหลือง ซึ่งขณะนี้พระสังฆาธิการได้มีการแก้ไขปรับปรุงระเบียบต่างๆ ให้มีความเข้มงวดมากยิ่งขึ้น รวมทั้งส่งเสริมให้พระสงฆ์ได้รับการอบรมศึกษาพระธรรมตามหลักสูตรอีกด้วย